અમદાવાદ- શેરબજારમાં આજે ગાબડુ પડ્યું હતું. અમેરિકા અને ચીન વચ્ચે ટ્રેડવૉર શરૂ થઈ ગઈ છે, જે સમાચાર પાછળ અમેરિકન સ્ટોક માર્કેટમાં કડાકો બોલી ગયો હતો, તેની પાછળ એશિયાઈ અને યુરોપના સ્ટોક માર્કેટ તૂટ્યા હતા. ભારતીય શેરબજારમાં પણ ભારે ગભરાટભરી વેચવાલી ફરી વળી હતી. પરિણામે ટ્રેડિંગ સેશનને અંતે બીએસઈ સેન્સેક્સ 409.73(1.24 ટકા) ગગડી 32,596.54 બંધ રહ્યો હતો. તેમજ નિફટી 116.70(1.15 ટકા) તૂટી 9998.05 બંધ થયો હતો. અમેરિકાએ ઈન્ટલેક્ચ્યુલ પ્રોપર્ટીની ચોરી રોકવા માટે ડયૂટી લગાવી છે. અમેરિકાએ 60 અબજ ડૉલરની ચીનની આયાત પર ડયૂટી લગાવી દીધી છે. આગામી 15 દિવસમાં તેની યાદી પણ જાહેર કરશે. ટ્રમ્પ આગળના દિવસમાં કોઈપણ પગલા ભરી શકે છે. આમ ટ્રેડ વૉર શરૂ થયાના ભય પાછળ ગત મોડીરાતે ડાઉ જોન્સ 724 પોઈન્ટ અને નેસ્ડેક 178 પોઈન્ટ તૂટ્યા હતા, તેની પાછળ એશિયાના તમામ સ્ટોક માર્કેટ ગબડ્યા હતા. જે પછી ભારતીય શેરોની જાતે-જાતમાં ઑલ રાઉન્ડ વેચવાલી ફરી વળી હતી. દેશ અને દુનિયાના સ્ટોક માર્કેટમાં ભારે ગભરાટ છવાઈ ગયો હતો. તમામ સેકટરના શેરોના ભાવમાં ગાબડા પડ્યા હતા. વળી સપ્તાહનો છેલ્લો દિવસ હોવાથી નીચા મથાળે નવી લેવાલીનો ટેકો આવ્યો ન હતો.